CELEX: 32019D1277
Language: lt
Date: 2019-07-29 00:00:00
Title: 2019 m. liepos 29 d. Komisijos įgyvendinimo sprendimas (ES) 2019/1277, kuriuo panaikinamas Įgyvendinimo sprendimas 2012/630/ES dėl Kanados teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (Tekstas svarbus EEE.)

30.7.2019   
               
               
                  LT
               
               
                  Europos Sąjungos oficialusis leidinys
               
               
                  L 201/20
               
            
         KOMISIJOS ĮGYVENDINIMO SPRENDIMAS (ES) 2019/1277
         2019 m. liepos 29 d.
         kuriuo panaikinamas Įgyvendinimo sprendimas 2012/630/ES dėl Kanados teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), visų pirma į jo 5 straipsnio 6 dalį,
         kadangi:
         
                     (1)
                  
                  
                     pagal Reglamento (EB) Nr. 1060/2009 5 straipsnio 6 dalį Komisijai suteikiami įgaliojimai priimti lygiavertiškumo sprendimą, kuriuo nustatoma, kad pagal trečiosios valstybės teisės ir priežiūros sistemą užtikrinama, kad toje trečiojoje valstybėje turinčios leidimą ar registruotos kredito reitingų agentūros (toliau – KRA) atitiktų teisiškai privalomus reikalavimus, kurie yra lygiaverčiai tame reglamente nustatytiems reikalavimams ir kurių laikymasis ir taikymas toje trečiojoje valstybėje yra veiksmingai prižiūrimi. Teisės ir priežiūros sistema turi tenkinti bent tris Reglamento (EB) Nr. 1060/2009 5 straipsnio 6 dalyje nustatytas sąlygas, kad ją būtų galima laikyti lygiaverte;
                  
               
                     (2)
                  
                  
                     2012 m. spalio 5 d. Komisija priėmė Įgyvendinimo sprendimą 2012/630/ES (2), kuriame konstatuota, kad tos trys sąlygos yra tenkinamos, ir pripažinta, kad Kanados KRA teisės ir priežiūros sistema atitinka Reglamento (EB) Nr. 1060/2009 reikalavimus, kurie galiojo tuo metu;
                  
               
                     (3)
                  
                  
                     Kanados teisės ir priežiūros sistema vis dar atitinka visas tris sąlygas, kurios buvo iš pradžių nustatytos Reglamento (EB) Nr. 1060/2009 5 straipsnio 6 dalyje. Europos Parlamento ir Tarybos reglamentu (ES) Nr. 462/2013 (3) Sąjungoje registruotoms KRA buvo nustatyta papildomų reikalavimų, kuriais sugriežtinta toms KRA skirta teisės ir priežiūros sistema. Šie papildomi reikalavimai apima kredito reitingų agentūroms teisiškai privalomas reitingų perspektyvų, interesų konfliktų valdymo, konfidencialumo reikalavimų, reitingavimo metodų kokybės, taip pat kredito reitingų teikimo ir atskleidimo taisykles;
                  
               
                     (4)
                  
                  
                     remiantis Reglamento (ES) Nr. 462/2013 2 straipsnio antros pastraipos 1 punkto b papunkčiu, nuo 2018 m. birželio 1 d. taikomi papildomi reikalavimai siekiant įvertinti trečiosios valstybės teisės ir priežiūros sistemų lygiavertiškumą;
                  
               
                     (5)
                  
                  
                     2017 m. liepos 6 d. Kanados priežiūros institucija paskelbė dokumentą „Pranešimas apie siūlomus Nacionalinio įstatymo 25-101 dėl paskirtųjų reitingų organizacijų pakeitimus“ (angl. Notice with proposed amendments to National Instrument 25-101 regarding Designated Rating Organisations), kuriame nurodoma, kad tie pakeitimai būtini siekiant atitikti naujus kredito reitingų agentūroms ES taikomus reikalavimus, kad Sąjunga savo reguliavimo tikslais toliau pripažintų Kanados reguliavimo sistemą lygiaverte;
                  
               
                     (6)
                  
                  
                     2017 m. liepos 13 d. Komisija paprašė Europos vertybinių popierių ir rinkų institucijos (ESMA) pateikti rekomendaciją dėl to, ar, inter alia, Kanados teisės ir priežiūros sistema atitinka šiuos papildomus Reglamentu (ES) Nr. 462/2013 nustatytus reikalavimus, taip pat nuomonę dėl galimų skirtumų svarbos;
                  
               
                     (7)
                  
                  
                     2017 m. lapkričio 17 d. paskelbtoje techninėje rekomendacijoje ESMA nurodė, kad Kanados teisės ir priežiūros sistema apimtų pakankamas nuostatas, kurios atitiktų Reglamentu (ES) Nr. 462/2013 nustatytų papildomų reikalavimų tikslus, jei siūlomas taisyklių pakeitimas iki 2018 m. birželio 1 d. būtų įgyvendintas teisės aktu;
                  
               
                     (8)
                  
                  
                     2018 m. kovo 29 d. Kanados priežiūros institucija savo interneto svetainėje paskelbė, kad ji tebesvarsto pastabų teikimo laikotarpiu gautas pastabas ir ketina nukelti Nacionalinio įstatymo 25-101 pakeitimų priėmimą iki vėlesnės datos 2018 m. Kaip bebūtų, Kanados priežiūros institucija Komisijos tarnybas informavo, kad planų iš dalies pakeisti Nacionalinį įstatymą 25-101 dėl paskirtųjų reitingų organizacijų įgyvendinimas šiuo metu sustabdytas, nepateikdama jokios informacijos apie naują terminą. Todėl vertinimas, kuriuo grindžiamas šis sprendimas, atliekamas neatsižvelgiant į jokius numatomus pakeitimus;
                  
               
                     (9)
                  
                  
                     Reglamentu (ES) Nr. 462/2013 į 3 straipsnio 1 dalies w punktą įtraukiama reitingo perspektyvos apibrėžtis, o tam tikri kredito reitingams taikomi reikalavimai pagal Reglamentą (EB) Nr. 1060/2009 dabar yra taikomi ir reitingų perspektyvoms. Pagal Kanados sistemą reitingų perspektyvos nėra pripažįstamos kaip nuo kredito reitingo atskiras ir nepriklausomas elementas, nors yra tam tikrų pakankamai plataus pobūdžio nuorodų į veiksmus, nuomones ir ataskaitas, kad būtų galima numanyti, jog tos nuorodos apima reitingų perspektyvas;
                  
               
                     (10)
                  
                  
                     siekiant pabrėžti, kad kredito reitingų agentūros yra nepriklausomos nuo reitinguojamų subjektų, Reglamentu (ES) Nr. 462/2013 į Reglamento (EB) Nr. 1060/2009 6 straipsnio 4 dalimi, 6a ir 6b straipsniais nustatytas taisykles dėl interesų konfliktų įtraukiami tokie interesų konfliktai, kurie kyla dėl akcininkų ar narių, kredito reitingų agentūroje užimančių svarbias pareigas. Kanados sistema nėra tokia išsami ar griežta kaip Sąjungos sistema. Nustatytas bendrasis reikalavimas sukurti vidaus mechanizmus, kurių tinkamumas ir veiksmingumas būtų stebimas ir vertinamas siekiant pašalinti trūkumus, tačiau nėra nustatyta išsamaus aiškaus reikalavimo spręsti su svarbiais akcininkais susijusius interesų konfliktus. Taip pat nėra draudžiama subjektui suteikti kredito reitingą, jei KRA valdybos narys ar akcininkas, turintis daugiau kaip 10 proc. KRA akcijų arba balsavimo teisių, turi ir daugiau kaip 10 proc. to reitinguojamo subjekto akcijų. Be to, fiziniam asmeniui ar subjektui, turinčiam daugiau kaip 5 proc. KRA akcijų arba balsavimo teisių, nėra draudžiama teikti konsultacinių arba patariamųjų paslaugų subjektui, kurį ta KRA reitingavo;
                  
               
                     (11)
                  
                  
                     Reglamentu (ES) Nr. 462/2013 nustatyta naujų nuostatų, kuriomis užtikrinama, kad konfidenciali informacija būtų naudojama tik su kredito reitingavimo veikla susijusiais tikslais ir būtų apsaugota nuo sukčiavimo, vagystės ar piktnaudžiavimo. Tuo tikslu Reglamento (EB) Nr. 1060/2009 10 straipsnio 2a dalyje reikalaujama, kad visus kredito reitingus, reitingų perspektyvas ir su jais susijusią informaciją, kol jie viešai neatskleidžiami, KRA laikytų viešai neatskleista informacija. Kanados teisės ir priežiūros sistema apima viešai neatskleistos informacijos apibrėžtį, tačiau kredito reitingai ir su jais susijusi informacija nėra automatiškai pripažįstami tokia informacija;
                  
               
                     (12)
                  
                  
                     Reglamentu (ES) Nr. 462/2013 siekiama didinti reitingavimo metodų skaidrumą ir gerinti jų kokybę. Tuo reglamentu Reglamento (EB) Nr. 1060/2009 I priedo D skirsnio I poskirsnio 3 punkte KRA nustatoma pareiga suteikti reitinguojamam subjektui galimybę nurodyti bet kokias faktines klaidas prieš paskelbiant kredito reitingą ar reitingo perspektyvą. Pagal Kanados teisės ir priežiūros sistemą reikalaujama, kad prieš paskelbdama reitingą KRA informuotų reitinguojamą subjektą apie svarbią informaciją ir pagrindinius kriterijus, kuriais bus grindžiamas reitingas, tačiau nėra nurodyta, ar informuoti reikia darbo valandomis, taip pat nėra nustatyta laikotarpio, per kurį reitinguojamas subjektas gali pateikti atsakymą;
                  
               
                     (13)
                  
                  
                     Reglamentu (ES) Nr. 462/2013 į Reglamento (EB) Nr. 1060/2009 8 straipsnio 5a dalį, 6 dalies aa ir ab punktus ir 7 dalį įtraukiamos apsaugos priemonės, kuriomis užtikrinama, kad dėl jokio reitingavimo metodų pakeitimo tie metodai netaptų ne tokie griežti. Nors pagal Kanados teisės ir priežiūros sistemą reikalaujama, kad kredito reitingai būtų suteikiami taikant griežtus, sistemingus, tęstinius ir privalomai tvirtinamus metodus, nėra nustatyta aiškaus reikalavimo, kad kredito reitingų pakeitimai būtų atliekami taikant paskelbtus metodus. KRA nėra įpareigotos dėl savo metodų pakeitimų konsultuotis su rinkos dalyviais arba ištaisyti tų metodų klaidas. Be to, nėra aiškaus reikalavimo pranešti priežiūros institucijai, kitoms institucijoms arba susijusiems subjektams apie metodo klaidas, kurios galėtų turėti įtakos agentūros nustatytiems reitingams;
                  
               
                     (14)
                  
                  
                     Reglamentu (ES) Nr. 462/2013 sugriežtinami reikalavimai, susiję su kredito reitingų teikimu ir atskleidimu. Remiantis Reglamento (EB) Nr. 1060/2009 8 straipsnio 2 dalimi ir I priedo D skirsnio I poskirsnio 2a punktu, KRA, atskleisdama reitingavimo metodus, modelius ir pagrindines reitingavimo prielaidas, kartu pateikia aiškias ir lengvai suprantamas gaires, kuriose paaiškinamos prielaidos, parametrai, ribos ir neaiškumai, susiję su modeliais ir reitingavimo metodais, naudojamais kredito reitingams nustatyti. Pagal Kanados teisės ir priežiūros sistemą nėra nustatyta griežto reikalavimo užtikrinti, kad vykdant kredito reitingavimo veiklą ir atskleidžiant reitingavimo metodus būtų teikiamos tinkamos gairės. Be to, nėra aiškaus reikalavimo, kad KRA nurodytų, kad kredito reitingas yra agentūros nuomonė ir kad juo turėtų būti kliaujamasi tik tam tikru mastu;
                  
               
                     (15)
                  
                  
                     siekiant KRA sektoriuje stiprinti konkurenciją ir mažinti interesų konfliktų galimybę, Reglamentu (ES) Nr. 462/2013 į Reglamento (EB) Nr. 1060/2009 I priedo E skirsnio II poskirsnį įtraukiamas reikalavimas, kad kredito reitingų agentūrų taikomi mokesčiai už kredito reitingus ir papildomas paslaugas būtų nediskriminaciniai ir grindžiami faktinėmis išlaidomis. Reikalaujama, kad KRA atskleistų tam tikrą finansinę informaciją. Pagal Kanados teisės ir priežiūros sistemą nenustatyta jokių sisteminių reikalavimų KRA informaciją apie kainodaros politiką teikti priežiūros institucijai arba reitinguojamiems subjektams, nors priežiūros institucija gali tokios informacijos paprašyti vykdydama tyrimą. Be to, nereikalaujama, kad klientams taikomi mokesčiai būtų grindžiami išlaidomis ir nediskriminaciniai;
                  
               
                     (16)
                  
                  
                     atsižvelgiant į išnagrinėtus veiksnius, Kanados KRA teisės ir priežiūros sistema tenkina ne visas Reglamento (EB) Nr. 1060/2009 5 straipsnio 6 dalies antroje pastraipoje nustatytas lygiavertiškumo sąlygas. Todėl jos negalima laikyti lygiaverte tuo reglamentu nustatytai teisės ir priežiūros sistemai;
                  
               
                     (17)
                  
                  
                     todėl Įgyvendinimo sprendimą 2012/630/ES reikėtų panaikinti;
                  
               
                     (18)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimas 2012/630/ES panaikinamas.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 302, 2009 11 17, p. 1.
         
         
            (2)  2012 m. spalio 5 d. Komisijos įgyvendinimo sprendimas 2012/630/ES dėl Kanados teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (OL L 278, 2012 10 12, p. 17).
         
            (3)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).